## Sanitat forma professionals de les unitats de conductes addictives en l’atenció a pacients amb patologia dual

*** Segons l’Agència de la Unió Europea sobre Drogues (EUDA), entre el 60 % i el 70 % de les persones ateses a Europa per addicció a l’alcohol o altres drogues presenten una altra malaltia mental
* Esta formació és una de les accions previstes en el Pla valencià de salut mental i addiccions 2024-2027**

La Conselleria de Sanitat ha posat en marxa un programa de formació dirigit a professionals de les unitats de conductes addictives (UCA), amb l’objectiu de millorar l’atenció als pacients que presenten patologia dual, és a dir, aquells que patixen simultàniament un trastorn addictiu i un o més trastorns mentals.

Segons l’Agència de la Unió Europea sobre Drogues (EUDA), entre el 60 % i el 70 % de les persones ateses a Europa per problemes relacionats amb el consum d’alcohol o altres drogues presenten, a més de la seua addicció, una altra malaltia mental. Esta elevada prevalença evidencia la necessitat d’oferir una resposta assistencial especialitzada, capaç d’abordar la complexitat clínica d’estos pacients, les necessitats terapèutiques dels quals són més exigents i requerixen una major coordinació entre dispositius.

En este sentit, el director general de Salut Mental i Addiccions, Bartolomé Pérez, ha afirmat que, durant els últims anys, la formació en patologia dual “ha estat absent a la Comunitat Valenciana, allunyant-se de les necessitats reals del sistema assistencial i delegant esta responsabilitat fins i tot en entitats externes, moltes vegades vinculades a interessos comercials. És el moment d’assumir les obligacions i millorar el nivell tècnic dels professionals”.

La formació de professionals en patologia dual és una de les accions previstes en el Pla valencià de salut mental i addiccions 2024-2027, que va ser aprovat pel Consell el juliol de l’any passat. Així, amb el Curs d’Actualització Clínica en Patologia Dual, la Conselleria de Sanitat iniciarà este programa formatiu que s’instaurarà de manera continuada.

Esta primera activitat comptarà amb la participació d’experts nacionals en el tractament psicològic i farmacològic de la patologia dual, i es desenrotllarà en col·laboració amb la World Association on Dual Disorders (WADD) i la Societat Espanyola de Patologia Dual (SEPD), la societat científica de més implantació en el camp de les addiccions en el nostre país.

**Programa formatiu**

El programa formatiu abordarà les claus clíniques per a l’atenció a persones amb addiccions que presenten a més trastorns psicòtics com l’esquizofrènia, trastorns de l’estat d’ànim com el trastorn bipolar o la depressió, i trastorns d’ansietat. També s’inclouran continguts sobre les innovacions terapèutiques en el camp de la psicoteràpia i el paper essencial de la infermeria en esta mena d’intervencions integrades. D’altra banda, s’analitzarà la utilitat de les tècniques de neuromodulació aplicades a esta mena de pacients, una de les línies emergents en el tractament de trastorns mentals greus comòrbids amb addiccions.

El curs, que acaba de començar, s’impartirà en modalitat en línia fins al 18 de juny. Comptarà amb una metodologia teoricopràctica, inclosa la resolució de casos clínics complexos, i estarà limitat a 30 professionals en esta primera edició. La Direcció General de Salut Mental i Addiccions ja ha anunciat la seua intenció de repetir l’activitat en convocatòries futures, amb la finalitat de garantir que tots els professionals de les unitats de conductes addictives puguen beneficiar-se d’esta formació.

Cal recordar que la Comunitat Valenciana va ser la primera autonomia d’Espanya a integrar en 1997 l’atenció a les persones amb addiccions en el sistema sanitari públic. 28 anys després, continua sent l’única que manté una xarxa assistencial especialitzada, pública i present en tots els departaments de salut. De fet, només l’any passat, les unitats de conductes addictives de la Conselleria de Sanitat van atendre 41.755 persones. El 30 % d’elles van iniciar tractament eixe any, mentres que el 70 % corresponia a pacients en seguiment.

“Quasi tres dècades després, continuem sent l’única comunitat autònoma que disposa d’una xarxa de tractament específica i completament integrada en el sistema sanitari públic, en tots i cada un dels departaments de salut. Només en els últims 15 anys, més del 5 % de la població major de 14 anys de la Comunitat Valenciana ha sol·licitat tractament en les nostres unitats de conductes addictives”, ha finalitzat Bartolomé Pérez.

Els principals motius de tractament van ser la dependència a l’alcohol (30 %), la cocaïna (22 %), el cànnabis (14 %), la combinació d’alcohol i cocaïna (7 %) i l’heroïna (6 %).

Fecha: 06/04/2025